CELEX: 62019CJ0772
Language: et
Date: 2021-02-25 00:00:00
Title: Euroopa Kohtu otsus (üheksas koda), 25.2.2021.#Bartosch Airport Supply Services GmbH versus Zollamt Wien.#Eelotsusetaotlus, mille on esitanud Verwaltungsgerichtshof.#Eelotsusetaotlus – Ühine tollitariifistik – Kombineeritud nomenklatuur – Tariifne klassifitseerimine – Tariifirubriigid 8701 ja 8705 – Tõlgendamine – Lennuki puksiirveduk.#Kohtuasi C-772/19.

EUROOPA KOHTU OTSUS (üheksas koda)
   25. veebruar 2021 (
         *1
      )
   Eelotsusetaotlus – Ühine tollitariifistik – Kombineeritud nomenklatuur – Tariifne klassifitseerimine – Tariifirubriigid 8701 ja 8705 – Tõlgendamine – Lennuki puksiirveduk
   Kohtuasjas C‑772/19,
   mille ese on ELTL artikli 267 alusel Verwaltungsgerichtshofi (Austria kõrgeim halduskohus) 9. oktoobri 2019. aasta otsusega esitatud eelotsusetaotlus, mis saabus Euroopa Kohtusse 22. oktoobril 2019, menetluses
   
      Bartosch Airport Supply Services GmbH
   
   
      versus
   
   
      Zollamt Wien,
   
   EUROOPA KOHUS (üheksas koda),
   koosseisus: koja president N. Piçarra (ettekandja), kohtunikud S. Rodin ja K. Jürimäe,
   kohtujurist: E. Tanchev,
   kohtusekretär: A. Calot Escobar,
   arvestades kirjalikku menetlust,
   arvestades seisukohti, mille esitasid:
   
            –
         
         
            Bartosch Airport Supply Services GmbH, esindajad: Rechtsanwälte U. Schrömbges ja J. Gesinn,
         
      
            –
         
         
            Euroopa Komisjon, esindajad: R. Pethke ja M. Salyková,
         
      arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
   on teinud järgmise
   
      otsuse
   
   
            1
         
         
            Eelotsusetaotlus käsitleb nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382) I lisas (komisjoni 6. oktoobri 2016. aasta määrusega (EL) 2016/1821 (ELT 2016, L 294, lk 1) muudetud redaktsioonis) sisalduva kombineeritud nomenklatuuri (edaspidi „KN“) rubriigi 8705 tõlgendamist.
         
      
            2
         
         
            Taotlus on esitatud Bartosch Airport Supply Servicesi (edaspidi „Bartosch“) ja Zollamt Wieni (Viini tollibüroo, Austria; edaspidi „toll“) vahelises kohtuvaidluses, mis puudutab sellise „jäiga pukseerimislülita elektrilise lennukiveduki“ tariifset klassifitseerimist, mis on mõeldud õhusõidukite vedamiseks ja lükkamiseks (edaspidi „lennuki puksiirveduk“).
         
      
      Õiguslik raamistik
   
   
      
         Kaupade kirjeldamise ja kodeerimise harmoneeritud süsteem
      
   
   
            3
         
         
            Kaupade kirjeldamise ja kodeerimise harmoneeritud süsteemi (edaspidi „HS“) töötas välja WCO ning see kehtestati 14. juunil 1983 Brüsselis sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga, mis kiideti koos selle 24. juuni 1986. aasta muutmisprotokolliga Euroopa Majandusühenduse nimel heaks nõukogu 7. aprilli 1987. aasta otsusega 87/369/EMÜ (EÜT 1987, L 198, lk 1; ELT eriväljaanne 02/02, lk 288).
         
      
            4
         
         
            HSi nomenklatuuris on XVII jaotis „Sõidukid, õhusõidukid, veesõidukid ja muud transpordivahendid“, mis sisaldab gruppi 87 „Sõidukid, v.a raudtee- ja trammiteeveerem, ning nende osad ja tarvikud“. Sellesse gruppi kuuluvad rubriik 8701 „Traktorid (v.a rubriigi 8709 traktorid)“ ja rubriik 8705 „Eriotstarbelised mootorsõidukid, v.a sõidukid peamiselt reisijate- või kaubaveoks (näiteks tehnoabiautod, autokraanad, tuletõrjeautod, betoonisegamisautod, tänavapühkimis- ja tänavakastmisautod, liikuvad töökojad, röntgeniautod)“.
         
      
            5
         
         
            Gruppi 87 käsitlev HSi selgitav märkus on sõnastatud järgmiselt:
            „Üldine
            Siia gruppi kuuluvad, välja arvatud mõningad XVI jaotise liikurmasinad, järgnevad transpordivahendid (vaata rubriikide 8701, 8705 ja 8716 selgitusi):
            
                     1)
                  
                  
                     Traktorid (rubriik 8701).
                  
               
                     2)
                  
                  
                     Mootorsõidukid mis on konstrueeritud inimeste- (rubriigid 8702 või 8703) või kaubaveoks (rubriik 8704) või eriotstarbelised sõidukid (rubriik 8705).
                  
               
                     3)
                  
                  
                     Iseliikuvad veokärud, mis ei ole varustatud tõste- ja laadimisseadmetega, kasutamiseks tehastes, ladudes, sadamates, dokkides või lennujaamades lühikesteks kaubavedudeks, ja seda tüüpi traktorid, mida kasutatakse raudteejaamade platvormidel (rubriik 8709).
                  
               […]“.
         
      
            6
         
         
            HSi selgitavates märkustes rubriigi 8701 ja selle alamrubriikide kohta on ette nähtud:
            „Selles rubriigis tähendab termin traktorid ratas- ja roomiktranspordivahendeid, mis on konstrueeritud teise transpordivahendi, seadme või koorma vedamiseks või tõukamiseks. Need võivad omada seoses traktori põhikasutusega lisaseadmeid tööriistade, seemnete, väetiste ja teiste kaupade transpordiks, või võimalust lisafunktsioonina tööinstrumendi monteerimiseks.
            […]
            Siia rubriiki kuuluvad erinevat tüüpi traktorid (traktorid põllumajandus- ja metsandustöödeks, teetraktorid, võimsad traktorid ehitustöödeks jne) sõltumata nende ajami tüübist (sisepõlemismootor, elektrimootor jne) (välja arvatud seda tüüpi traktorid, mida kasutatakse raudteejaamade platvormidel ja mis kuuluvad rubriiki 8709). […]
            Sellesse rubriiki kuuluvatele vedukitele võib olla paigaldatud kere ning need võivad olla varustatud meeskonnale mõeldud istmetega või juhikabiiniga. Need võivad olla varustatud tööriistakastidega, põllumajandusriistade tõste- või langetusseadmetega, haakeseadmetega järelhaagistele või poolhaagistele (näiteks mehaaniliste või sarnaste veoseadmetega), või jõuvõtuvõlliga sellistele masinatele nagu viljapeksumasin või ketassaag.
            […]
            Sellesse rubriiki kuuluvad ka vintsidega varustatud traktorid (näiteks nagu kasutatakse kinni jäänud transpordivahendi väljatõmbamiseks; puude juurimiseks või väljaveoks; või põllumajandusriistade traktorist kaugemale vedamiseks).
            Siia rubriiki ei kuulu ka avariiveokid, mis on varustatud kraanade, tõsteplokkide, vintsidega jne (rubriik 8705).
            […] 870191 kuni 870195
            Sellesse alamrubriiki kuuluvad sõidukid poolhaagiste vedamiseks lühikestel vahemaadel. Seda tüüpi sõidukid on tuntud erinevate nimetuste all (nt „terminalitraktorid“, „sadama traktorid“ jne) ja need on ette nähtud haagiste paigutamiseks või transportimiseks kindlaksmääratud alal. Need ei sobi pikamaa sõitudeks, mille jaoks on ette nähtud alamrubriiki 870120 kuuluvad sõidukid. Need on eristatavad maanteesõidukitest selle poolest, et neil on tavaliselt diiselmootorid, mille maksimaalne kiirus ei ületa üldjuhul 50 km/h ja mis on üldiselt varustatud väikese ühekohalise juhikabiiniga.“
         
      
            7
         
         
            Rubriiki 8705 käsitlev HSi selgitav märkus on sõnastatud järgmiselt:
            „Sellesse rubriiki kuulub rida mootorsõidukite tüüpe, mis on spetsiaalselt konstrueeritud või kohandatud ja varustatud mitmesuguste seadmetega, mis võimaldavad neil sooritada kindlaid mittetranspordialaseid funktsioone, st selle rubriigi mootorsõidukite põhieesmärgiks ei ole inimeste või kauba vedu.
            Sellesse rubriiki kuuluvad:
            
                     1)
                  
                  
                     Tehnoabi veoautod (madelautod), mis on ette nähtud avariiseisundis transpordivahendite tõstmiseks ja pukseerimiseks, nad koosnevad kas põhjaga või põhjata veoauto- (madelauto-) šassiist, on varustatud selliste tõsteseadmetega nagu mittepöörlevad kraanad, pukid, plokid ja vintsid.
                  
               […]“.
         
      
      
         Kombineeritud nomenklatuur
      
   
   
            8
         
         
            Euroopa Liitu imporditud kauba tolliotstarbel klassifitseerimist reguleerib KN. Vastavalt määruse nr 2658/87 artikli 3 lõikele 1 on KNi üle võetud HSi rubriigid ja kuuekohalised alamrubriigid, ainult seitsmes ja kaheksas number tähistavad KNi enda alljaotisi.
         
      
            9
         
         
            KNi esimese osa I jao, mis käsitleb üldreegleid, A osas „Kaupade [KNi] klassifitseerimise üldreeglid“ on ette nähtud:
            „Kaupade [KNi] klassifitseerimine toimub järgmiste põhimõtete kohaselt.
            
                     1.
                  
                  
                     Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
                  
               […]
            
                     3.
                  
                  
                     Kui reegli 2 punkti b kohaldamisel või mõnel muul põhjusel kaup osutub esmapilgul klassifitseeritavaks kahte või enamasse rubriiki, toimub klassifitseerimine järgmiselt:
                     
                              a)
                           
                           
                              kaupa täpsemalt kirjeldav rubriik on eelistatud üldisemat kirjeldust sisaldavate rubriikide ees. Kui aga kaks või enam rubriiki kirjeldavad vaid osa ainetest või materjalidest, mis sisalduvad segatud või kombineeritud tootes, või ainult osa jaekaubanduse jaoks mõeldud komplekti kuuluvatest üksikesemetest, siis vaadeldakse neid rubriike nende kaupade suhtes kui võrdselt sobivaid, isegi kui üks rubriikidest kirjeldab kaupa täielikumalt või täpsemalt;
                           
                        […]
                     
                              c)
                           
                           
                              kaubad, mida ei saa klassifitseerida reegli 3 punkti a või b järgi, klassifitseeritakse rubriiki, mis on neid võrdsel määral kirjeldavate rubriikide numbrilises järjestuses kõige viimane.
                           
                        
               […]
            
                     6.
                  
                  
                     Kaupade ametlik klassifitseerimine iga rubriigi alamrubriikidesse toimub nende alamrubriikide kirjelduste ja alamrubriikide kohta käivate märkuste põhjal, kasutades eespool toodud reegleid vajalike muudatustega ning arvestades, et omavahel on võrreldavad vaid sama taseme alamrubriigid. Selle reegli kohaldamisel kasutatakse ka vastavaid märkusi jaotiste ja gruppide kohta, kui kontekst ei nõua teisiti.“
                  
               
      
            10
         
         
            KNi teises osas „Tollimaksude loend“ on XVII jaotis „Sõidukid, õhusõidukid, veesõidukid ja muud transpordivahendid“, mis hõlmab gruppi 87, mis käsitleb mootorsõidukeid, traktoreid, jalgrattaid ja muid maismaasõidukeid ning nende osi ja tarvikuid. HSi grupi 87 kohta käiv selgitav märkus 2, mis käsitleb rubriiki 8701, on sõnastatud järgmiselt:
            „Selles grupis tähendab termin „traktor“ sõidukit, mis on peamiselt mõeldud teise sõiduki, seadme või koorma vedamiseks või tõukamiseks, sõltumata sellest, kas tal on või ei ole, vastavalt traktori põhikasutusalale, abiseadeldised tööriistade, seemnete, väetiste või teiste kaupade veoks.
            […]“.
         
      
            11
         
         
            Grupi 87 rubriigid 8701 ja 8705 on sõnastatud järgmiselt:
            
                        „8701
                     
                     
                        Traktorid (v.a rubriigi 8709 traktorid):
                     
                  
                        8701 10 00
                     
                     
                        – üheteljelised traktorid
                     
                  
                        8701 20
                     
                     
                        sadulvedukid poolhaagistele
                     
                  
                        8701 20 10
                     
                     
                        – – uued
                     
                  
                        8701 20 90
                     
                     
                        – – kasutatud
                     
                  
                        8701 30 00
                     
                     
                        – roomiktraktorid
                     
                  
                         
                     
                     
                        – muud, mootori võimsusega
                     
                  
                        8701 91
                     
                     
                        – – kuni 18 kW
                     
                  
                        8701 91 10
                     
                     
                        – – – põllumajandustraktorid ja metsatraktorid, ratastega
                     
                  
                        8701 91 90
                     
                     
                        – – – muud
                     
                  
                        8701 92
                     
                     
                        – – üle 18 kW, kuid mitte üle 37 kW
                     
                  
                        8701 92 10
                     
                     
                        – – – põllumajandustraktorid ja metsatraktorid, ratastega
                     
                  
                        8701 92 90
                     
                     
                        – – – muud
                     
                  […]
            
                        8705
                     
                     
                        Eriotstarbelised mootorsõidukid, v.a sõidukid peamiselt reisijate- või kaubaveoks (näiteks tehnoabiautod, autokraanad, tuletõrjeautod, betoonisegamisautod, tänavapühkimis- ja tänavakastmisautod, liikuvad töökojad, röntgeniautod):
                     
                  
                        8705 10 00
                     
                     
                        – autokraanad
                     
                  
                        8705 20 00
                     
                     
                        – mobiilsed puurimismasinad
                     
                  
                        8705 30 00
                     
                     
                        – tuletõrjeautod
                     
                  
                        8705 40 00
                     
                     
                        – betoonisegamisautod
                     
                  
                        8705 90
                     
                     
                        – muud
                     
                  
                        8705 90 30
                     
                     
                        – – autod betoonisegu ümberpumpamiseks
                     
                  
                        8705 90 80
                     
                     
                        – – muud“.
                     
                  
      
      Põhikohtuasi ja eelotsuse küsimus
   
   
            12
         
         
            Bartosch esitas 23. veebruaril 2017 tollile taotluse siduva tariifiinformatsiooni saamiseks lennuki puksiirveduki kohta. Viimast on eelotsusetaotluses kirjeldatud kui vedukit, mis võimaldab pukseerida kuni 54432 kg kaaluvaid õhusõidukeid ja mis koosneb nelja rattaga metallplatvormist, 33,8 kW võimsusega elektrimootorist, ajamist ning pidurdus- ja juhtimisseadmest ja kahest vastamisi paigutatud juhiistmest, mõlemad varustatud juhthoobadega. See on varustatud ka pukseerimisseadmega, millel on rihmaga tõmbevints ja elektrohüdrauliline tõstuk. Vintsi abil tõmmatakse lennuki esiratas elektrohüdraulilisele tõstukile ja tõstetakse selle abil üles. Pärast seda saab selles asendis lennukit vedada või lükata.
         
      
            13
         
         
            Bartosch väitis, et selline sõiduk tuleb klassifitseerida KNi alamrubriiki 87059080, mis vastab muudele eriotstarbelistele sõidukitele kui need, mis on ette nähtud reisijate- või kaubaveoks, ja millele kohaldatav tollimaksumäär on 3,7%.
         
      
            14
         
         
            Toll väljastas 8. mai 2017. aasta otsusega siduva tariifiinformatsiooni, mille kohaselt klassifitseeriti see sõiduk KNi alamrubriiki 87019290 kui „muu“ traktor. Sellesse alamrubriiki kuuluvatele kaupadele kohaldatakse 7% maksumäära.
         
      
            15
         
         
            Pärast seda, kui toll jättis rahuldamata Bartoschi vaide selle otsuse peale, esitas viimane kaebuse Bundesfinanzgerichtile (Austria kõrgeim maksukohus). Nimetatud kohus jättis selle kaebuse rahuldamata, leides, et KNi rubriigi 8705 tähenduses saab liigitada „tehnoabiveokiks“ ainult sellised veokid, mille põhiomadus on avariiliste sõidukite tõstmine ja pukseerimine. Selle kohtu arvates kuulub lennuki puksiirveduk KNi rubriiki 8701 põhjusel, et selle rubriigiga on üldiselt ja üheselt hõlmatud „traktorid“.
         
      
            16
         
         
            Bartosch esitas selle kohtuotsuse peale kassatsioonkaebuse eelotsusetaotluse esitanud kohtule, Verwaltungsgerichtshofile (Austria kõrgeim halduskohus).
         
      
            17
         
         
            Eelotsusetaotluse esitanud kohus märgib kõigepealt, et HSi selgitavate märkuste kohaselt hõlmab KNi rubriik 8701 igat liiki ja mis tahes otstarbega traktoreid, olenemata neis kasutatavast energiaallikast. Sellesse rubriiki ei kuulu tehnoabiveokid, mis on varustatud kraanade, tõsteplokkide, vintsidega jne; need kuuluvad KNi rubriiki 8705. KNi rubriiki 8705 kuulub rida mootorsõidukeid, mis on spetsiaalselt konstrueeritud või kohandatud ja varustatud mitmesuguste seadmetega, mis võimaldavad neil täita teatavaid muid ülesandeid kui reisijate- või kaubavedu. Tegemist on eelkõige tehnoabiveokitega, mis on konstrueeritud avariiliste sõidukite tõstmiseks ja pukseerimiseks. Eelotsusetaotluse esitanud kohus järeldab sellest, et KNi rubriik 8705 hõlmab spetsiifilisemat mootorsõidukite kategooriat kui selle nomenklatuuri rubriik 8701.
         
      
            18
         
         
            Nimetatud kohus lisab veel, et lennuki puksiirveduk, niivõrd kui see on mõeldud lennuki vedamiseks või lükkamiseks lennujaamas, ei ole mõeldud peamiselt reisijate- või kaubaveoks. Siiski ei vasta see mitte ühelegi kasutusviisile, mis on näitena loetletud rubriigis 8705.
         
      
            19
         
         
            Lõpuks rõhutab eelotsusetaotluse esitanud kohus, et KNi inglis- ja prantsuskeelses versioonis on rubriigis 8705 mainitud sõidukid, mis on vastavalt nimetatud break down lorries ja dépanneuses, mõeldud üksnes avariiliste sõidukite pukseerimiseks, mis ei räägi lennuki puksiirveduki sellesse tariifirubriiki klassifitseerimise poolt.
         
      
            20
         
         
            Neil asjaoludel otsustas Verwaltungsgerichtshof (kõrgeim halduskohus) menetluse peatada ja esitada Euroopa Kohtule järgmise eelotsuse küsimuse:
            „Kas [KNi] rubriiki 8705 tuleb tõlgendada nii, et sellesse kuuluvad jäiga ühenduslülita mootorsõidukid, mis on varustatud rihmaga tõmbevintsiga, mis võimaldab lennukeid vedada, ja elektrohüdraulilise tõstukiga, mis võimaldab lennukeid lükata?“
         
      
      Eelotsuse küsimuse analüüs
   
   
            21
         
         
            Eelotsusetaotluse esitanud kohus soovib oma küsimusega sisuliselt teada, kas KNi tuleb tõlgendada nii, et selle nomenklatuuri rubriik 8705 hõlmab õhusõiduki pukseerimiseks ja lükkamiseks mõeldud veokit, mida nimetatakse lennuki puksiirvedukiks.
         
      
            22
         
         
            Kõigepealt tuleb märkida, et õiguskindluse ning hõlpsa kontrolli huvides tuleb kauba tariifsel klassifitseerimisel otsustava tähtsusega kriteeriumi otsida üldiselt kauba objektiivsete tunnuste ning omaduste hulgast, nii nagu need on kindlaks määratud KNi rubriigi ja alamrubriigi kirjelduses ning jaotise või grupi märkustes, enne kui võetakse arvesse üldreeglite muid sätteid (vt selle kohta eelkõige 11. detsembri 2008. aasta kohtuotsus Kip Europe jt, C‑362/07 ja C‑363/07, EU:C:2008:710, punkt 39; 12. juuli 2012. aasta kohtuotsus TNT Freight Management (Amsterdam), C‑291/11, EU:C:2012:459, punkt 31; 19. detsembri 2019. aasta kohtuotsus Amoena, C‑677/18, EU:C:2019:1142, punktid 39 ja 40, ning 26. märtsi 2020. aasta kohtuotsus Pfizer Consumer Healthcare, C‑182/19, EU:C:2020:243, punkt 37).
         
      
            23
         
         
            Teiseks aitavad Euroopa Komisjoni väljatöötatud KNi selgitavad märkused ja WTO väljatöötatud HSi selgitavad märkused, vaatamata sellele, et need ei ole siduvad, oluliselt kaasa erinevate tariifirubriikide ulatuse tõlgendamisele (vt selle kohta 15. mai 2014. aasta kohtuotsus Data I/O, C‑297/13, EU:C:2014:331, punkt 33, ja 15. mai 2019. aasta kohtuotsus Korado, C‑306/18, EU:C:2019:414, punkt 35).
         
      
            24
         
         
            Kolmandaks olgu öeldud, et kui klassifitseerimine ei ole võimalik üksnes asjaomase kauba objektiivsete tunnuste ja omaduste alusel, võib selle kauba otstarve olla objektiivne klassifitseerimiskriteerium, tingimusel et see tuleneb nimetatud kauba olemusest. Seda, kas kauba otstarve tuleneb selle kauba olemusest, tuleb hinnata kauba objektiivsete omaduste alusel (vt selle kohta 5. septembri 2019. aasta kohtuotsus TDK-Lambda Germany, C‑559/18, EU:C:2019:667, punkt 27, ja 26. märtsi 2020. aasta kohtuotsus Pfizer Consumer Healthcare, C‑182/19, EU:C:2020:243, punkt 38 ja seal viidatud kohtupraktika).
         
      
            25
         
         
            Mis puutub eelotsusetaotluse esitanud kohtu kahtlusesse lennuki puksiirveduki tariifse klassifikatsiooni osas, siis tuleb märkida, et KNi saksakeelse versiooni rubriigis 8705 on kasutatud terminit Abschleppwagen. See termin tähistab vedukeid, mis on mõeldud teiste sõidukite pukseerimiseks sõltumata sellest, kas need on avariilised või mitte, samas kui selle nomenklatuuri prantsuskeelse versiooni termin dépanneuses ja ingliskeelse versiooni termin break down lorries tähistavad ainult sõidukeid, mis on mõeldud avariiliste sõidukite pukseerimiseks.
         
      
            26
         
         
            Euroopa Kohtu väljakujunenud praktika kohaselt ei saa liidu õigusnormi ühes keeleversioonis kasutatud sõnastus olla selle sätte tõlgendamise ainus alus ja seda ei saa eelistada muude keeleversioonide ees. Liidu iga õigusnormi ühetaolise tõlgendamise ja ühetaolise kohaldamise nõue välistab selle sätte ühe keeleversiooni käsitlemise teistest versioonidest eraldiseisvana ning eeldab hoopis, et sätet tõlgendataks, lähtudes selle õigusakti üldisest ülesehitusest ja eesmärkidest, milles see säte esineb (vt selle kohta eelkõige 27. oktoobri 1977. aasta kohtuotsus Bouchereau, 30/77, EU:C:1977:172, punkt 14, ja 8. juuni 2017. aasta kohtuotsus Sharda Europe, C‑293/16, EU:C:2017:430, punkt 21).
         
      
            27
         
         
            Nii KNi rubriigi 8705 eesmärgist kui ka ülesehitusest, tõlgendatuna HSi selgitavate märkuste põhjal, nähtub, et see rubriik hõlmab üksnes sõidukeid, mida kasutatakse avariiliste sõidukite pukseerimiseks, samas kui selliste sõidukite pukseerimiseks mõeldud sõidukid, mis ei ole avariilised, kuuluvad selle nomenklatuuri rubriiki 8701.
         
      
            28
         
         
            Kõigepealt tuleb märkida, et sarnaselt HSi rubriigi 8701 kohta käivale selgitavale märkusele on KNi grupi 87 märkuses 2, mis käib KNi rubriigi 8701 kohta, öeldud, et termin „traktor“ tähendab sõidukit, mis on peamiselt mõeldud teise sõiduki, seadme või koorma vedamiseks või lükkamiseks, sõltumata sellest, kas sel on või ei ole, vastavalt traktori põhikasutusalale, abiseadeldised tööriistade, seemnete, väetiste või teiste kaupade veoks. HSi selgitavast märkusest nähtub samuti, et rubriiki kuuluvad igat liiki ja mis tahes otstarbeks mõeldud traktorid, eeskätt vintstraktorid, millel on vints näiteks kinni jäänud veoki väljatõmbamiseks või põllumajandusriistade traktorist eemale vedamiseks. Sama selgitava märkuse kohaselt on rubriigist 8701 seevastu välistatud rubriiki 8705 kuuluvad tehnoabisõidukid, mida kasutatakse avariiliste sõidukite pukseerimiseks ja mis on varustatud kraanade, tõsteplokkide, vintsidega.
         
      
            29
         
         
            Lisaks on HSi selgitavates märkustes, mis puudutavad konkreetsemalt alamrubriike 870191 – 870195, täpsustatud, et nendesse alamrubriikidesse kuuluvad veokid, mis on mõeldud poolhaagiste lühiveoks, näiteks sadamatraktorid.
         
      
            30
         
         
            Järgmiseks olgu märgitud, et KNi klassifitseerimise üldreegli 3 punkt a näeb ette, et kui kaup osutub esmapilgul klassifitseeritavaks kahte või enamasse rubriiki, siis toimub klassifitseerimine, eelistades kaupa täpsemalt kirjeldavat rubriiki üldisemat kirjeldust sisaldavate rubriikide ees.
         
      
            31
         
         
            Käesoleva kohtuotsuse punktidest 26–28 tuleneb, et KNi rubriik 8701, mis käsitleb traktoreid, on konkreetsem kui selle nomenklatuuri rubriik 8705, millega on laiemalt hõlmatud muud eriotstarbelised sõidukid peale nende, mis on ette nähtud peamiselt reisijate- või kaubaveoks.
         
      
            32
         
         
            Sellist KNi rubriigi 8701 tõlgendust kinnitab ka 27. aprilli 2006. aasta kohtuotsus Kawasaki Motors Europe (C‑15/05, EU:C:2006:259), mis käsitleb maastikusõiduki tariifset klassifitseerimist. Selle kohtuotsuse punktist 46 nähtub nimelt, et võimalus kasutada sõidukit vedamiseks on objektiivne omadus, mis võimaldab määratleda, kas sõiduk on mõeldud peamiselt teise sõiduki, seadme või koorma vedamiseks või lükkamiseks või vastupidi, reisijateveoks. Selle kohtuotsuse punktis 55 järeldas Euroopa Kohus, et asjaomase sõiduki objektiivsed tunnused ja omadused on vastavuses KNi grupi 87 märkuses 2 antud juhistega, nimelt et see sõiduk on mõeldud peamiselt teise sõiduki, seadme või koorma vedamiseks või lükkamiseks. KNi tõlgendamise üldreeglit 1 kohaldades tuleb kõnealune sõiduk seega klassifitseerida rubriiki 8701.
         
      
            33
         
         
            Eeltoodut arvestades tuleb asuda seisukohale, et sõiduk, millel on põhikohtuasjas kõne all oleva lennuki puksiirveduki omadused, kuulub KNi rubriiki 8701, kuna seda sõidukit ei kasutata avariilise sõiduki pukseerimiseks ja sellel ei ole muud spetsiifilist funktsiooni peale lennuki vedamiseks või lükkamiseks lühikest vahemaad.
         
      
            34
         
         
            Järelikult tuleb esitatud küsimusele vastata, et KNi tuleb tõlgendada nii, et selle nomenklatuuri rubriik 8705 ei hõlma lennuki puksiirvedukiks nimetatud veokit, mis on mõeldud õhusõidukite pukseerimiseks ja lükkamiseks, kuna selline veok kuulub nimetatud nomenklatuuri rubriiki 8701.
         
      
      Kohtukulud
   
   
            35
         
         
            Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
         
       
         
            Esitatud põhjendustest lähtudes Euroopa Kohus (üheksas koda) otsustab:
         
       
            
               
                  Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (komisjoni 6. oktoobri 2016. aasta rakendusmäärusega (EL) 2016/1821 muudetud redaktsioonis) I lisas sisalduvat kombineeritud nomenklatuuri tuleb tõlgendada nii, et selle nomenklatuuri rubriik 8705 ei hõlma lennuki puksiirvedukiks nimetatud veokit, mis on mõeldud õhusõidukite pukseerimiseks ja lükkamiseks, kuna selline veok kuulub nimetatud nomenklatuuri rubriiki 8701.
               
            
          
            
               
                  Allkirjad
               
            
         (
         *1
      )	Kohtumenetluse keel: saksa.